પરંતુ કુમુદના લગ્ન થતાંની સાથે સમગ્ર ચિત્ર બદલાઈ ગયું. આંતરજાતિય પ્રેમલગ્ન બાદ દલિત ‘કુમુદ સોમકુવાર’ સવર્ણ ‘કુમુદ પાવડે’ બની ગઈ. તેના પતિશ્રીની અટક હવે તેની અટક હતી. હવે તેને નોકરી આપવામાં સમાજને કોઈ બાધ નહોતો. કુમુદ પાવડેને લગ્ન બાદના પ્રથમ ઇન્ટરવ્યૂમાં જ નોકરી મળી ગઈ. આ પ્રસંગના વર્ષો બાદ પ્રોફેસરપદે બિરાજમાન તથા એક પ્રેરણાદાયી દલિત નારીવાદીની ખ્યાતિ ધરાવનાર વિદૂષી કુમુદ પાવડે જ્યારે પોતાની આત્મકથા લખે છે ત્યારે આ પીડાદાયી અનુભવના વર્ણનનું સમાપન કરતાં લખે છે, ‘બે વર્ષના અંતે નાગપુરની સરકારી કોલેજમાં વ્યાખ્યાતાની નોકરી મેળવનાર ‘કુમુદ સોમકુવાર’ હારી ગઈ. નોકરી તેને મળી ન હતી. નોકરી મળી હતી લગ્ન બાદ સવર્ણ અટક ધરાવતી ‘કુમુદ પાવડે’ને. સખત પરિશ્રમ કરનાર સંસ્કૃતપ્રેમી કુમુદ સોમકુવારની પીડા આજે પણ યથાવત્ છે.